Það er fátt sem mótar huga okkar og andlega heilsu eins mikið og áföll sem dynja á í lífinu . Stundum er sagt að tíminn lækni öll sár en það er rangt . Tíminn gefur okkur styrk til að takast á við sársaukann sem fylgir okkur þó áfram út í lífið . Með verkinu Stráðu salti á mig , heimsækir Hrafna erfitt augnablik í lífi sínu og speglar sig í minningabrotum frá hræðilegum atburði sem átti sér stað fyrir 12 árum . Minningabrotin veita innsýn í kaótískan hugarheim þar sem takast á röklausar hugsanir og tómleiki . Í verkinu heyrist endurómur af því umhverfi sem varð á vegi ringlaðrar konu í eftirköstum áfalls . Gerð verksins , er leið Hröfnu til að eiga samtal við minningar sínar , strá salti í sárin og takast þannig á við sársaukann , halda minningunum lifandi og túlka þær á listrænan hátt .